শিশুপাচারের অভিযোগ মুকুন্দপুরের এক বেসরকারি নার্সিংহোমের বিরুদ্ধে! বৃহস্পতিবার থেকেই ঘটনাকে কেন্দ্র করে নার্সিংহোম চত্বরে চাঞ্চল্য ছড়ায়। প্রসূতির বাড়ির লোক-সহ এলাকার মানুষও নার্সিংহোমে গিয়ে বিক্ষোভ দেখান।
বেগতিক দেখে পুলিশ গিয়ে নার্সিংহোমের মালিক ও রেডিওলজিস্টকে আটক করে এবং পরিস্থিতি সামাল দেয়। শুধু তাই নয়, সিল করে দেওয়া হয়েছে নার্সিংহোমের ল্যাবরেটরি। 
বুধবার এক নার্সিংহোমে প্রসূতিকে ভর্তি করা হয়। সন্ধে ৭টা ২৭ মিনিট নাগাদ তিনি এক সন্তানের জন্ম দেন। পরিবারের অভিযোগ, দীর্ঘক্ষণ পরিবারের কাউকেই শিশুটিকে দেখতে দেওয়া হয়নি। 
দেখুন ভিডিও
 
 

৯টার সময়ে শিশুটিকে দেখতে দেওয়া হয়। দেখা যায় শিশুটি মৃত। তার মুখ-হাত-পা অসম্পূর্ণ। দীর্ঘক্ষণ শিশুটি সম্পর্কে কোনও খোঁজ না দিয়ে পরে মৃত শিশু দেখানোয় প্রসূতির পরিবার শিশু বদলের অভিযোগ তোলে। 
পরিবারের অভিযোগ, প্রসূতির মেডিক্যাল রিপোর্ট সন্তোষজনক ছিল। এনিয়ে নার্সিংহোমের মালিকের সঙ্গে কথা হয়। পরে তিনি জানান, ভুল রিপোর্ট দিয়েছিলেন নার্সিংহোমেরই রেডিওলজিস্ট। 
এর পরেই নার্সিংহোমে বিক্ষোভ শুরু হয়। পরিস্থিতি সামাল দেয় পূর্ব যাদবপুর থানার পুলিশ।